ຜູ້ແທນລາວຮ່ວມປະຊຸມລັດຖະມົນຕີຄຸ້ມຄອງໄພພິບັດ
ທ່ານ ຄຳແພງ ໄຊສົມແພງ ລັດຖະມົນຕີກະຊວງແຮງງານ ແລະສະຫວັດດີການສັງຄົມ (ຮສສ), ຮອງປະທານຄະນະກຳມະການປ້ອງກັນ ແລະ ຄວບຄຸມໄພພິບັດແຫ່ງຊາດ ສປປ ລາວ ໄດ້ນຳພາຄະນະຜູ້ແທນລາວເຂົ້າຮ່ວມກອງປະຊຸມລັດຖະມົນຕີຄຸ້ມຄອງໄພພິບັດອາຊຽນຄັ້ງທີ 4, ຄັ້ງທີ 5 ຂອງປະ ເທດພາຄິີຕໍ່ສັນຍາອາຊຽນວ່າດ້ວຍການຄຸ້ມຄອງໄພພິບັດ, ການຕອບໂຕ້ສຸກເສີນ ແລະກອງປະຊຸມປິ່ນອ້ອມໄດ້ຈັດຂຶ້ນໃນວັນທີ 11-13 ຕຸລາ 2016 ຜ່ານມາ ທີ່ເມືອງມານາໂດປະເທດອິນໂດເນເຊຍ ໂດຍການເປັນປະທານຂອງທ່ານ ວິນລຽມ ລຳປັງຈີເລ (Willem Rampangilei), ລັດຖະ ມົນຕີ, ຫົວໜ້າອົງການຄຸ້ມຄອງໄພພິບັດແຫ່ງຊາດອິນໂດເນເຊຍ, ມີບັນດາລັດຖະມົນຕີທີ່ຮັບຜິດຊອບວຽກງານຄຸ້ມຄອງໄພພິບັດຈາກ 10 ປະເທດສະມາຊິກອາຊຽນ, ຜູ້ຕາງໜ້າກອງເລຂາອາຊຽນ ແລະສູນປະສານງານອາຊຽນ ເພື່ອຊ່ວຍເຫຼືອດ້ານມະນຸດສະທຳເຂົ້າຮ່ວມ.
ໃນກອງປະຊຸມຄັ້ງນີ້ແມ່ນໄດ້ປຶກສາຫາລື ແລະພິຈາລະນາຫຼາຍບັນຫາທີ່ຕິດພັນກັບວຽກງານຄຸ້ມຄອງໄພພິບັດຢູ່ໃນພາກພື້ນອາຊຽນເປັນຕົ້ນແມ່ນໄດ້ຮັບຊາບຂໍ້ຕົກລົງຕ່າງໆຂອງບັນດາຜູ້ນຳ ອາຊຽນທີ່ພົວພັນກັບວຽກງານຄຸ້ມຄອງ ໄພພິບັດໃນກອງປະຊຸມສຸດຍອດອາຊຽນຜ່ານມາ ໂດຍສະເພາະການເຊັນຮັບຮອງເອົາຖະແຫຼງການອາຊຽນວ່າດ້ວຍໜຶ່ງອາຊຽນໜຶ່ງການຕອບໂຕ້, ອາຊຽນເປັນໜຶ່ງດຽວຕໍ່ການຕອບໂຕ້ໄພພິບັດໃນ ແລະນອກພາກພື້ນອາຊຽນ, ຮັບຮູ້ ແລະ ສະແດງຄວາມຊົມເຊີຍຕໍ່ຜົນສຳເລັດໃນ ການຈັດຕັ້ງປະຕິບັດບັນດາແຜນງານ ສັນຍາອາຊຽນວ່າດ້ວຍການຄຸ້ມຄອງ ໄພພິບັດ ແລະການຕອບໂຕ້ສຸກເສີນຜ່ານມາ, ໃນນີ້ ໄດ້ສ້າງເອກະສານທີ່ເປັນມາດຕະຖານໃນການກຽມພ້ອມຂອງພາກພື້ນ ເພື່ອຮ່ວມກັນປະຕິບັດໃຫ້ຊ່ວຍເຫຼືອຕອບ ໂຕ້ສຸກເສີນ ແລະບັນເທົາທຸກໄພພິບັດ (SASOP), ແຜນການຕອບໂຕ້ໄພພິ ບັດຮ່ວມກັນຂອງອາຊຽນ, ການພັດທະ ນາ ແລະສ້າງຄວາມເຂັ້ມແຂງໃນການແລກປ່ຽນຂໍ້ມູນຂ່າວສານ ແລະຮ່ວມກັນຕອບໂຕ້ໄພພິບັດສຸກເສີນຂອງບັນດາປະເທດສະມາຊິກອາຊຽນຜ່ານລະບົບສູນປະຕິບັດງານສຸກເສີນໂດຍການປະສານງານ ແລະໃຫ້ຄວາມສະດວກຕໍ່ສູນປະສານງານຊ່ວຍເຫຼືອດ້ານມະນຸດສະທຳອາຊຽນ (AHA Center), ການສ້າງ ຄວາມເຂັ້ມແຂງໃຫ້ແກ່ທີມງານປະເມີນຜົນສຸກເສີນຂອງອາຊຽນ ແລະເຫັນດີຮັບຮອງເພີ່ມຈຳນວນເງິນປະກອບສ່ວນ ເຂົ້າໃນກອງທຶນຊ່ວຍເຫຼືອດ້ານມະນຸດສະທຳອາຊຽນ (AHA Fund).
ນອກຈາກນັ້ນ ໃນກອງປະຊຸມຍັງໄດ້ແລກປ່ຽນທັດສະນະເຖິງຄວາມຄືບໜ້າ ການຈັດຕັ້ງປະຕິບັດແຜນງານສັນຍາອາຊຽນວ່າດ້ວຍການຄຸ້ມຄອງໄພພິບັດ ແລະການຕອບໂຕ້ສຸກເສີນ, ວິໄສທັດອາ ຊຽນ 2025 ກ່ຽວກັບການຄຸ້ມຄອງໄພ ພິບັດ ແລະຖະແຫຼງການອາຊຽນວ່າ ດ້ວຍໜຶ່ງອາຊຽນໜຶ່ງການຕອບໂຕ້: ອາຊຽນເປັນໜຶ່ງດຽວໃນການຕອບໂຕ້ໄພພິບັດທັງໃນ ແລະນອກພາກພື້ນອາຊຽນ, ໃນນີ້ ບັນດາລັດຖະມົນຕີຄຸ້ມຄອງໄພພິ ບັດຈາກ 10 ປະເທດອາຊຽນ ກໍໄດ້ໃຫ້ທັດສະນະເຫັນພ້ອມກັນໃນການເພີ່ມທະວີການປະສານງານ ແລະຮ່ວມມືລະຫວ່າງຂະແໜງການກ່ຽວຂ້ອງຂອງອາຊຽນ ໃນການປະຕິບັດກຽມພ້ອມໃຫ້ການຊ່ວຍເຫຼືອຕອບໂຕ້ໄພພິບັດສຸກເສີນທີ່ ຮັບປະກັນໃຫ້ປະຊາຊົນອາຊຽນມີຄວາມປອດໄພຈາກໄພພິບັດ ແລະໄດ້ຮັບການຊ່ວຍເຫຼືອໄວໃນເວລາໄພພິບັດເກີດຂື້ນ.
ພ້ອມນີ້ ກໍເຫັນດີສະໜັບສະໜູນຕໍ່ບົດ ບາດຂອງສູນ AHA ໃນການເຮັດໜ້າທີ່ ເປັນຈຸດປະສານງານຫຼັກ ແລະໃຫ້ຄວາມ ສະດວກໃນການປະຕິບັດໃຫ້ການຊ່ວຍ ເຫຼືອຕອບໂຕ້ໄພພິບັດສຸກເສີນທັງໃນ ແລະນອກພາກພື້ນອາຊຽນ, ສະໜັບສະ ໜູນການເພີ່ມທະວີການຮ່ວມມືກັບບັນ ດາຂະແໜງການອື່ນໆທີ່ກ່ຽວຂ້ອງຂອງ ອາຊຽນເປັນຕົ້ນຂະແໜງການສາທາ ລະນະສຸກ, ທະຫານ, ຂອບກອງປະຊຸມ ສຸດຍອດອາຊີຕາເວັນອອກ (EAS), ເວ ທີປະຊຸມພາກພື້ນອາຊຽນ (ARF) ແລະ ບັນດາຄູ່ຮ່ວມງານຂອງອາຊຽນ ເພື່ອຈັດຕັ້ງປະຕິບັດວິໄສທັດ 2025, ແຜນງານສັນຍາ AAMDMER ແລະຖະແຫຼງການອາຊຽນວ່າດ້ວຍໜຶ່ງອາຊຽນໜຶ່ງການຕອບໂຕ້ທີ່ຮັບປະກັນຄວາມເປັນແກນກາງຂອງອາຊຽນ ແລະຖືເອົາສັນຍາອາຊຽນວ່າດ້ວຍການຄຸ້ມຄອງໄພພິບັດ ແລະການຕອບໂຕ້ສຸກເສີນເປັນກົນ ໄກ ແລະເຄື່ອງມືດ້ານກົດໝາຍໃນການ ປະຕິບັດວຽກງານດັ່ງກ່າວ.
ໃນໂອກາດດັ່ງກ່າວທ່ານລັດຖະມົນ ຕີກະຊວງ ຮສສ ກໍໄດ້ມີຄວາມເຫັນໂດຍ ຍົກໃຫ້ບັນຫາໄພພິບັດທີ່ສົ່ງຜົນກະທົບຕໍ່ ເສດຖະກິດ-ສັງຄົມຂອງ ສປປ ລາວ ແລະ ຄວາມພະຍາຍາມຂອງລາວໃນການຈັດ ຕັ້ງປະຕິບັດວຽກງານຄຸ້ມຄອງໄພພິບັດ ຊຶ່ງສະແດງອອກຢູ່ໃນແນວທາງນະໂຍ ບາຍຂອງພັກ-ລັດ, ແຜນພັດ ທະນາເສດ ຖະກິດ-ສັງຄົມແຫ່ງຊາດ 5 ປີຂອງລັດ ໃນແຕ່ລະໄລຍະເຊັ່ນ: ໄດ້ເອົາວຽກງານ ຫຼຸດຜ່ອນຄວາມສ່ຽງໄພພິບັດເຂົ້າໃນ ແຜນງານ ແລະໂຄງການພັດທະນາເສດຖະກິດ-ສັງຄົມ ທັງຢູ່ລະດັບຊາດ ແລະ ທ້ອງຖິ່ນ, ເພີ່ມທະວີຄວາມເຂັ້ມແຂງໃຫ້ ແກ່ລະບົບການພະຍາກອນ ແລະການ ເຕືອນໄພລ່ວງໜ້າ, ຍົກລະດັບຂີດຄວາມສາມາດໃຫ້ແກ່ກົນໄກການຈັດຕັ້ງປະຕິບັດວຽກຄຸ້ມຄອງໄພພິບັດ ແຕ່ສູນກາງລົງຮອດທ້ອງຖິ່ນ ພ້ອມກັນນັ້ນທ່ານລັດຖະມົນຕີ ຍັງໄດ້ແຈ້ງເຖິງຄວາມພ້ອມ ຂອງການເປັນເຈົ້າພາບຈັດກອງປະຊຸມລັດຖະມົນຕີຄຸ້ມຄອງໄພພິບັດອາຊຽນຄັ້ງທີ 5, ກອງປະຊຸມປະເທດພາຄີຕໍ່ສັນຍາ ອາຊຽນວ່າດ້ວຍການຄຸ້ມຄອງໄພພິບັດ ແລະການຕອບໂຕ້ສຸກເສີນ ຄັ້ງທີ 6 ແລະ ປິ່ນອ້ອມອື່ນໆທີ່ລາວຈະເປັນເຈົ້າພາບໃນປີ 2017.
ທີ່ມາ: ນສພ ເສດຖະກິດ-ສັງຄົມ